Source: http://kajaani.cloudnc.fi/fi-FI/Toimielimet/Sivistyslautakunta/Kokous_2102019/Kajaanin_perusopetuksen_TVTstrategia_201(10026)
Timestamp: 2019-10-14 05:32:38+00:00

Document:
Kajaanin perusopetuksen TVT-strategia 2019–2023 | Kajaani
Kokous 2.10.2019
Kajaanin perusopetuksen TVT-strategia 2019–2023
Sivistyslautakunta, kokous 2.10.2019
§ 87 Kajaanin perusopetuksen TVT-strategia 2019–2023
KAJDno-2019-1117
Päivi Rissanen, Perusopetuksen ja nuorisopalveluiden tulosalueen johtaja, paivi.rissanen@kajaani.fi
Digitaalisuus on yksi suurimmista megatrendeistä, joka muokkaa eri yhteiskunnan aloja ja toimintoja tulevaisuudessa. Digitalisaatio muovaa myös oppimistarpeita ja –sisältöjä. Uusia ammatteja ja osaamistarpeita syntyy entistä nopeampaan tahtiin. Koska maailma muuttuu, on koulutuksenkin varauduttava muuttumaan sen mukana. Silti hyvä opetus ja ohjaus on edelleen pohjimmiltaan samanlaista kuin ennenkin: vuorovaikutusta, tiedon hakua ja arvioimista, yhdessä oppimista – nyt vain yhä useammin digitaalisissa ympäristöissä.
Kajaanin perusopetuksen digitaalisen oppimisen toimintaa ohjaa Kajaanin kaupungin perusopetuksen TVT:n opetuskäytön strategia. Systemaattisesti strategiaa on tehty ja päivitetty vuodesta 2014 alkaen. Strategian perimmäisenä tarkoituksena on määrittää kehityksen suunta, keinot ja tavoitteet, joiden perusteella voidaan tehdä erilaiset pedagogiset valinnat ja ratkaisut opetussuunnitelmissa asetettujen osaamistavoitteiden saavuttamiseksi.
Strategian keskeisin tavoite on taata jokaiselle oppilaalle monipuoliset oman elämänhallinnan ja tietoyhteiskunnan edellyttämät ja jatko-opinnoissa tarvittavat elinikäisen oppimisen taidot sekä mahdollistaa oppijan osallisuus yhteiskunnan täysivaltaisena jäsenenä.
Strategiakauden päätavoitteet 2019–2023 ovat:
1) Oppilaiden varustaminen henkilökohtaisilla laitteilla ja pedagoginen kehittäminen
• Next Step - Strategiakaudella varustetaan oppilaat henkilökohtaisilla laitteilla suunnitelman mukaisesti.
• Jatketaan pedagogista kehittämistä PLE-periaatteella (personal learning environment), jossa oppimisympäristö on kokonaisuus, jossa oppijalla on kehitystasonsa perusteella mahdollisuus itse suunnitella, koota, jakaa ja ylläpitää sähköisten verkkojen palveluja sekä käyttää niitä oppimisen tukena.
2) Yläkoulujen tutortoimintamallin vakiinnuttaminen ja alakoulun toiminnan jatkaminen
3) Ohjelmoinnin ja robotiikan oppimisen lisääminen
• Peliohjelmointi- ja robotiikkakerhojen jatkaminen ja perustaminen. Pelimoottorikerhot toimivat jo neljällä koululla ja ensimmäinen robotiikkakerho käynnistyy syksyllä Keskuskoululla.
• OPS-työ ohjelmoinnissa ja robotiikassa.
• Tavoitteena on myös luoda uudenlaista yhteistyötä eri oppiasteiden välillä käyttämällä resursseja viisaasti ja saamaan jo olemassa oleva tietotaito mahdollisimman laajaan käyttöön. Ammattikorkeakoululla olevien insinööriopiskelijoiden käyttäminen tvt-tutoreiden tukena opetuksessa ja ammattikorkeakoulun laitteiden ja ympäristöjen hyödyntäminen.
Toimiva digitaalinen oppimisympäristö perustuu kattavaan langattomaan verkkoon. Strategiakaudella taataan olemassa olevan langattoman verkon kapasiteetti sekä elinkaari ja mahdollisiin laitemäärien kasvuihin varaudutaan vahvistamalla langattoman verkon kapasiteettia kattamaan mahdollinen laajentunut laitemäärä kouluilla
TVT-varustus
Laiteympäristön osalta strategiakaudella huolehditaan, että laitekanta pysyisi nykyisessä neljän vuoden elinkaaressaan, jolla taataan ajantasainen työväline opetukseen. Lisäksi eri koulujen tarpeet tulee huomioida mahdollistamalla monipuolinen ja tarkoituksenmukainen laiteympäristö.
Kodin ja koulun välisessä yhteistyössä käytetään Wilmaa ja muita yhteisesti sovittavia verkkopalveluja. Huoltajilla on henkilökohtaiset tunnukset käytettävään järjestelmään ja mahdollisesti omat tunnukset sosiaalisen median palveluihin.
Hankinnat tehdään keskitetysti Kamit-tietohallinnon kanssa ja laitekantaa yhtenäistetään.
Opettajien TVT:n opetuskäytön koulutusta, ja hankintoja koordinoi perusopetuksen johtoryhmä sekä TVT-koordinaattori. Näihin haetaan aktiivisesti ulkopuolista rahoitusta. Pääasiallisina yhteistyökumppaneina koulutuksessa ja hankkeissa ovat Kajaanin AMK ja Oulun yliopiston täydennyskoulutuspalvelut Aikopa.
Lautakunta hyväksyy liitteenä olevan Kajaanin perusopetuksen TVT-strategian vuosille 2019–2023.
Liite Perusopetuksen TVT-strategia 2019–2023.pdf (pdf, 455 kt)
§ 88 Sivistystoimialan talouden toteuma 1.1.-31.8.2019
§ 89 Sivistystoimialan talousarvio vuodelle 2020 ja taloussuunnitelma 2021-2022
§ 90 Selvitys varhaiskasvatuspalveluiden kehittämisestä ja maksuttomasta varhaiskasvatuksesta
§ 91 Viranhaltijoiden päätösten otto-oikeus
§ 92 Sivistyslautakunnan tiedoksi merkittävät asiat

References: § 87

§ 88

§ 89

§ 90

§ 91

§ 92